דיולה צילצר

דיולה צילצר (גם: גיולה צילצר או ג'ולה צילצר; בהונגרית: Zilzer Gyula; 3 בפברואר 1898 בבודפשט – 21 בנובמבר 1969 בניו יורק) היה מאייר וצייר סוציאליסט יהודי-הונגרי, מאמני המאה העשרים באירופה ובארצות הברית שהשתייך לזרם האקספרסיוניסטי המודרני. ב-1933 עבר לארצות הברית ועבד בהוליווד כמעצב בסרטים. רבים מן האיורים שלו מתחילת שנות השלושים מתארים את הזוועות והטרור שליוו את עליית המפלגה הנאצית לשלטון בגרמניה.

== ביוגרפיה ==
=== 1932 – 1898 - אירופה ===
דיולה צילצר נולד בבודפשט למשפחה יהודית שאחדים מבניה עסקו באמנות, כגון אנטל צילצר, היינלקה צילצר, פרידייש פרנק ואחרים. ב-1919 עבר לגור בטריאסטה שבאיטליה, שם ניהל בית חרושת שפתח עם שותפים. הוא החל לצייר, המיר את דתו לנצרות ב-1920 ובין השנים 1922–1923 למד בבית הספר לאמנות של הנס הופמן במינכן, שם התמחה בהכנת תחריטים וליתוגרפיות (הדפסי אבן). בשנת 1924 חזר להונגריה, התקבל ללימודים באקדמיה המלכותית לאומנויות בבודפשט, אך הודח ממנה בשל "חוסר כישרון". למרות זאת התפרסם כגרפיקאי, כאשר הוציא ב-1924 סדרת ליתוגרפיות בשם "קלידוסקופ" שהודפסה בתשע מהדורות. בעקבות ההצלחה עבר צילצר לצרפת, עבד בעיתון L'humanité ובכתב העת Clarté הקומוניסטיים והתיידד עם יוצרים ואמנים, בהם אנרי ברביוס והנרי מילר. בפריז אייר את יצירותיו של אדגר אלן פו, בהן "החתול השחור" (Chat noir), שיצא לאור ב-1927. ב-1932 הציג בתערוכה באמסטרדם את אוסף הליתוגרפיות שלו בשם 'גז' (GAZ), שבעקבות ההצלחה הוצג גם בתערוכה בארצות הברית. העבודות בתערוכה זו יצאו כאלבום עם ההקדמה של רומן רולן בשלוש שפות (אנגלית, גרמנית וצרפתית), אותו שלח צילצר כמתנה לאלברט איינשטיין כאות הוקרה. מתקופה זו ואילך יצירותיו נושאים אופי אנטי-פשיסטי ומביעים ביקורת על חברה טעונת אלימות ומתחים פוליטיים.

=== 1933-1969 - ארצות הברית ===
ב-1933 הגיע צילצר לארצות הברית ותוך שנה זכה לאזרחות אמריקאית. בתקופה זו נטל חלק בפרויקט WPA של הממשל האמריקני לאמנים. ב-1939 דיולה צילצר התיישב בהוליווד שם עבד בתעשיית הקולנוע כמתכנן בימות וכמעצב סטים של סרטים עד תחילת שנות ה-50. בנוסף, תכנן והוציא עם שותפים פטנטים שונים, בין השאר ספר-צעצוע לילדים, מכשיר משרדי בשם Visi-Recorder וחניון תת-קרקעי מצויד במקלט. אחרי מלחמת העולם השנייה, צילצר חזר בשל עיסוקיו לאירופה וחי בצרפת ובהונגריה.

ב-1950 חזר לארצות הברית וכעבור ארבע שנים השתקע בניו יורק, שם התמחה בחריטה צבעונית בעץ ובשיטות חדשות להדפסת סטנסיל. ב-1956 נשא לאשה את מרי לבית פוקס ובשנת 1969 נפטר בביתו.

יצירותיו נכללות באוספים הקבועים של מוזיאונים בצרפת, גרמניה, הונגריה, ארצות הברית וברוסיה.

חלק מארכיונו האישי נמצא ב[https://www.aaa.si.edu/ ארכיון האמנות האמריקאית], שנתרמה על ידי אלמנתו, מרי צילצר ב-1970. חלק אחר של ארכיונו האישי הופקד לצמיתות בספרייה הלאומית של ישראל ב-2002 על ידי שופט בית המשפט העליון יעקב בזק, מנהל עיזבונה של מרי צילצר.

== תערוכות יחיד ==
* גלריה נורה, ירושלים. 10 מרץ, 2007 - 7 אפריל, 2007
* תערוכה לזכר גולה ומרי צילצר, גלריה נורה, ירושלים. 19 דצמבר, 2009 - 30 ינואר, 2010
* גלריה נורה, ירושלים. 19 דצמבר, 2009 - 31 ינואר, 2010
* תערוכה מוזיקלית מיצירות צילצר ברשות לוין אמנות, היכל באומגרטן קזינו, וינה. 1 דצמבר 2022<ref></ref>.

== קישורים חיצוניים ==
* חומר ארכיוני: [http://primo.nli.org.il/primo-explore/fulldisplay?vid=NLI&docid=NNL_ARCHIVE_AL002904383&context=L&lang=iw_IL ביוגרפיות, התכתבויות, תעודות, הדפסים, קטלוגים לתערוכות, קטעי עיתונים ותצלומים בספרייה הלאומית] (רישום באנגלית)
* חומר ארכיוני: [https://www.aaa.si.edu/collections/gyula-zilzer-papers-9276 התכתבות, יצירות ספרות, חוברות סרטוט, תצלומים, יומנים, חומר ביוגרפי וחומר מודפס בארכיון של אומנות אמריקאית - Archives of American Art] 
* שאול גרינשטיין, [https://www.aaa.si.edu/collections/gyula-zilzer-papers-9276 האמן היהודי שחזה בציוריו את זוועות הנאצים], "הספרנים": בלוג הספרייה הלאומית, אפריל 2018 (בעברית)
* פוסט בפייסבוק, [https://www.facebook.com/cohengallery/posts/gyula-zilzer-was-born-in-budapest-hungary-he-received-his-art-schooling-in-europ/1172639392779880/ גלריית המלכים - Kings Gallery, ביוגרפיה של צילצר] 
* [http://www.askart.com/artist_bio/Gyula_Zilzer/105619/Gyula_Zilzer.aspx קורות חיים]
* 
* 
* 

== הערות שוליים ==

קטגוריה:ציירים אמריקאים
קטגוריה:ציירים יהודים הונגרים
קטגוריה:יהודים אמריקאים
קטגוריה:גרפיקאים ומאיירים יהודים הונגרים
קטגוריה:משפחת צילצר
קטגוריה:ציירים הונגרים
קטגוריה:אמריקאים שנולדו ב-1898
קטגוריה:אמריקאים שנפטרו ב-1969
קטגוריה:הונגרים שנפטרו ב-1969